ЗАСГИЙН ГАЗРЫН ТУСГАЙ САНГИЙН ТУХАЙ ХУУЛЬД ӨӨРЧЛӨЛТ ОРУУЛАХ

ТУХАЙ ХУУЛИЙН ТӨСЛИЙН ЗАРДЛЫН ТООЦООНЫ ТАЙЛАН

Засгийн газрын тусгай сангийн тухай хуульд өөрчлөлт оруулах тухай хуулийн төслийг хэрэгжүүлэхтэй холбогдуулан гарах зардлыг Засгийн газрын 2016 оны 59 дүгээр тогтоолын 4 дүгээр хавсралтаар батлагдсан Хууль тогтоомжийг хэрэгжүүлэхтэй холбогдон гарах зардлын тооцоо хийх аргачлалын дагуу хийлээ.

**Нэг. Хуулийн этгээдийн зардал**

Засгийн газрын тусгай сангийн тухай хуульд өөрчлөлт оруулах тухай хуулийн төслийг хэрэгжүүлэхтэй холбоотойгоор хуулийн этгээдэд заавал биелүүлэх шинжтэй үүрэг хариуцлага тусгаагүй тул нэмэгдэл зардал үүсэхгүй.

**Хоёр. Иргэний үүсэх зардал**

 Уг хуулийн төслийг хэрэгжүүлэхэд иргэнд үүрэг хүлээлгэсэн зохицуулалт тусгагдаагүй тул иргэнд үүсэх зардал байхгүй болно.

**Гурав. Төрийн байгууллагын зардал**

Засгийн газрын тусгай сангийн тухай хуулийн 19 дүгээр зүйлийн 19.2 дахь хэсэгт Эрүүл мэндийг дэмжих сангийн хөрөнгө нь хандив, тусламж, эргэн төлөгдөх нөхцөлгүй олгосон эх үүсвэр, архи, согтууруулах ундааны онцгой албан татварын 1 хувь, эмийн импортын гаалийн болон нэмэгдсэн өртгийн албан татварын 2 хувь, тамхины онцгой албан татварын 2 хувьтай тэнцэх хэмжээний хөрөнгөөс бүрдэнэ гэж заасан байдаг. Одоогийн хүчин төгөлдөр мөрдөгдөж буй хууль, эрх зүйн хүрээнд Эрүүл мэндийг дэмжих санд татан төвлөрүүлэх орлогыг бүрэн татан төвлөрүүлж, Эрүүл мэндийн сайдын төсвийн багцад хуваарилж олговол нийгмийн эрүүл мэндийн төсөл, арга хэмжээнүүдийн төлөвлөгөө болон эрүүл мэндийн тусламж, үйлчилгээнд орчин үеийн дэвшилтэт технологи шинээр нэвтрүүлэх, нийгмийн дааттгалын шимтгэл төлж байгаагүй болон нийгмийн даатгалын шимтгэл төлөх хугацаа нь Нийгмийн даатгалын тухай хуульд заасан хугацаанд хүрэхгүй байгаа амьгүй донорт олгох оршуулгын тэтгэмж олгоход шаардагдах санхүүжилтийн эх үүсвэрийг шийдвэрлэх боломжтой талаар хуулийн төслийн үзэл баримтлалд тусгасан. Архи, согтууруулах ундаа, тамхины онцгой албан татвар, эмийн импортын гаалийн болон нэмэгдсэн өртгийн албан татварын орлогоос Засгийн газрын тусгай сангийн тухай хуульд заасан хувиар тооцож үзэхэд 2023 онд 10 тэрбум төгрөгийг эрүүл мэндийг дэмжих санд хуваарилах боломжтой байна.

Тус 10 тэрбум төгрөгөөс урьдчилсан тооцооллоор нийгмийн эрүүл мэндийн мэдээлэл сургалт сурталчилгаа, эмийн зохистой хэрэглээг төлөвшүүлэх цогц арга хэмжээг хэрэгжүүлэхэд нийт санхүүжилтийн 60 хувийг, гадаад эмчилгээний зардалд 20 хувийг, эмчилгээ оношилгооны технологи нутагшуулахад 19.5 хүртлэх хувийг, амьгүй донорын оршуулгын зардалд 0,5 хувийг тус тус зарцуулахаар тооцоолов.

Иймээс Засгийн газрын тусгай сангийн тухай хуульд өөрчлөлт оруулах тухай хуулийн төслийн хувьд төрийн байгууллагатай холбоотой нэмэгдэл зардал гарахгүй бөгөөд одоогийн хүний нөөц, төсвийн хүрээнд хэрэгжүүлэх бүрэн боломжтой.

*Хүснэгт 1*

|  |  |  |  |
| --- | --- | --- | --- |
| № | Зардлын ангилал | Санхүүжилт(төгрөг) | Нийт санхүүжилтэд эзлэх хувь |
| 1 | Нийгмийн эрүүл мэндийн мэдээлэл сургалт сурталчилгаа, эмийн зохистой хэрэглээг төлөвшүүлэх цогц арга хэмжээ | 6 тэрбум | 60 |
| 2 | Гадаад эмчилгээний зардалд | 2 тэрбум | 20 |
| 3 | Эмчилгээ оношилгооны технологи нутагшуулах | 19,5 тэрбум | 19,5 |
| 4 | Амьгүй донорын оршуулгын зардалд | 0,5 тэрбум | 0,5 |
| Нийт | 10 тэрбум |  |

 --- оОо ---